Andreea Răducan, bucuroasă că Simona Halep revine în tenis
Andreea Răducan a spus că a bucurat-o vestea că Simona Halep va reveni pe terenul de tenis.
"Am fost foarte fericită pentru Simona Halep, a fost o veste foarte bună. Având experienţa mea, am avut sufletul strâns că judecătorii TAS vor reuşi să întoarcă cumva lucrurile şi să spună 'da, şi noi greşim'. Pentru că de obicei se consideră că acolo nu se greşeşte. Chiar dacă nu îi va fi simplu să revină, eu cred că are acum datoria şi motivaţia de a reveni şi mai puternică pe teren.
A fost o veste pe care cred că toţi românii au îmbrăţişat-o şi toţi suntem recunoscători că avem o sportivă de nivelul Simonei, care acum poate să ne reprezinte la Jocurile Olimpice de la Paris", a declarat aceasta.
Fosta gimnastă a afirmat că atunci când ea a fost testată pozitiv pentru o substanță interzisă, a fost vorba de "o greşeală mai grosolană".
"M-a costat mai mult decât medalia de la individual compus. M-a costat şansa de a concura pentru două medalii la bârnă şi sol, decizia retragerii medaliei de la individual compus venind chiar în momentul în care trebuia să plec la concurs pentru cele două finale pe aparate, acolo unde eu aveam cele mai mari şanse de a obţine medalii.
Dacă la un moment dat cineva înţelept va considera că e inutil să ţii cu dinţii de o decizie pe care absolut nimeni nu o înţelege, pur şi simplu o recunoaştere, cred că ar linişti apele şi toată lumea s-ar calma. Oamenii mă întreabă 'Când îţi ceri medalia înapoi?' Dar este o chestiune care nu ţine de mine, nu este o negociere la piaţă, şi e important ca nişte oameni mai mari decât noi să recunoască că şi ei mai pot greşi", a spus ea.
Andreea Răducan, împreună cu Ana-Maria Brânză și Simona Amânar, a luat parte la un eveniment organizat la Reședința Franței din București, cu ocazia Zilei Internaționale a Luptei pentru Drepturile Femeii.
Marți, Tribunalul de Arbitraj Sportiv a anunțat că suspendarea Simonei Halep a fost redusă de la patru ani la nouă luni. Potrivit TAS, perioada de suspendare a sportivei a expirat la 6 iulie 2023. Acest lucru înseamnă că au trecut opt luni de la acel moment. Cu toate acestea, abia acum fostul lider WTA este autorizat să revină în competiții.
Andreea Răducan a fost într-o situație similară în anul 2000
În același context, Andreea Răducan a fost depistată pozitiv cu o substanță interzisă în anul 2000, la Jocurile Olimpice de la Sydney. Ea a fost descalificată de la proba individual-compus, pe care o câștigase, din cauza acuzațiilor de folosire a pseudoefedrinei, în cadrul celebrului scandal Nurofen, în urma căruia medicul echipei, Ioachim Oană, i-a administrat medicamentul.
Cazul a fost în cele din urmă judecat de către Tribunalul de Arbitraj Sportiv. Iar instituția a menținut decizia de suspendare a Comitetului Olimpic Internațional.
Simona Halep revine la Miami Open 2024
Simona Halep a făcut anunțul că se întoarce pe terenul de tenis. Sportiva a declarat că va participa la turneul WTA de la Miami. Într-un interviu exclusiv acordat la emisiunea Sinteza Zilei de la Antena 3 CNN, constănțeanca a oferit detalii despre primul ei meci de după perioada de suspendare.
Halep a menționat că organizatorii de la Miami i-au acordat un wild card imediat ce decizia TAS a fost anunțată. Dar a precizat că ea nu a cerut acest lucru. Ea a subliniat că acest moment a fost deosebit de emoționant pentru ea. Vizibil emoționată, a menționat că se simte copleșită. Însă pentru, moment rezultatul nu are importanță pentru ea, a spus românca. Mai multe puteți citi aici.